
A SiH3I + F- reakció dinamikájának elméleti modellezése

Kulcsszavak: SiH3I + F-, PES, QCT, ManyHF, ab initio
Az SN2 reakciók dinamikája mind kísérleti, mind elméleti módszerekkel intenzíven kutatott terület, ugyanis a szintetikus szerves kémia, valamint a biológia rendkívül széles körben alkalmazza ezen reakciókat. A szilícium centrumon lejátszódó bimolekuláris nukleofil szubsztitúciókat magas reaktivitás, nagy változatosság és kedvező termodinamika jellemzi. Ennek ellenére jóval kevésbé tanulmányozottak a széncentrumú reakciókhoz viszonyítva.
Munkánk során a SiH3I + F– reakció dinamikájának feltérképezését tűztük ki célul. Ezt egy újonnan fejlesztett globális analitikus potenciálisenergia-felületen (PES-en) futtatott kvázi-klasszikus trajektóriák elemzésével kívántunk megvalósítani.
A stacionárius pontok geometriáit CCSD(T)-F12b/aug-cc-pVTZ(-PP) szinten optimalizáltuk, illetve ezen a szinten végeztük a rezgési analízis számításokat is. A kapott szerkezetek Descartes-koordinátáinak kitérítésével előállított 10 325 geometriából építettük fel a kezdeti illesztési készletet, melyek energiáit ManyHF-[CCSD-F12b + BCCD(T) – BCCD]/aug-cc-pVTZ(-PP) szinten számítottuk ki.
A globális analitikus potenciálisenergia-felület kifejlesztéséhez a ROBOSURFER programcsomagot használtuk. A PES függvényt Morse-változók polinomjaként definiáltuk, melyek transzformált atom-atom távolságok. A fejlesztés kezdetén 5-öd, később 6-od rendű polinombázist alkalmaztunk, utóbbi esetén 10 810 koefficienssel. Illesztéshez a súlyozott legkisebb négyzetek módszerét használtuk. A végső PES-en számolt reakcióhők, valamint a stacionárius pontok energiái az ab initio értékekkel kémiai pontosságon belüli egyezést mutattak.
A végső PES-en 1 930 000 kvázi-klasszikus trajektóriát futattunk 1 és 80 kcal/mol közötti ütközési energia tartományban. Ezek elemzése során meghatároztuk az egyes termékcsatornákhoz tartozó reakcióvalószínűség, valamint integrális hatáskeresztmetszet értékeket.
A kapott eredmények azt mutatták, hogy a SiH3I + F– és a kutatócsoportunk által korábban vizsgált SiH3Cl + F– reakciók nagymértékben hasonlítanak, néhány érdekes különbségtől eltekintve.



